**PLÁN ADAPTAČNÉHO OBDOBIA**

pre obdobie po nástupe žiakov po mimoriadnom prerušení vyučovania

na prezenčné vyučovanie spracovaný na základe rozhodnutia ministra školstva

z 12. apríla 2021 pod číslom 2021/12811:1-A1810

1. ***Úvodné ustanovenia***

Riaditeľka Základnej školy, Pribinova ul. 123/9, Nováky, vydáva tieto pokyny zahrnuté v Pláne adaptačného obdobia vzdelávania žiakov školy zamerané na pedagogickú časť k postupnému návratu do škôl, prechodu z dištančnej výučby na prezenčnú výučbu a k adaptácii žiakov v škole na základe odporúčaní MŠVVaŠ SR a ŠPÚ s účinnosťou od 19. 4. 2021 do 30. 6. 2021.

Tento plán sa môže meniť dodatkami na základe rozhodnutia ministra školstva, príslušného ÚVRZ SR, RÚVZ, na základe rozhodnutia riaditeľky školy po súhlasnom stanovisku zriaďovateľa vo vzťahu k celoštátnemu/regionálnemu Covid automatu/, epidemiologickej situácie na škole.

Ak sa obmedzí alebo preruší prevádzka školy na základe opatrení príslušných orgánov, zriaďovateľa alebo riaditeľky školy z dôvodu ochorenia COVID-19 alebo podozrenia na ochorenie COVID-19, považuje sa to za mimoriadne prerušenie školského vyučovania v škole, to platí aj ak ide o obmedzenie prevádzky vo vzťahu k jednej triede alebo k viacerým triedam.

Základná škola v takomto prípade zabezpečí pre žiakov dištančné vzdelávanie obvyklým spôsobom – online vyučovanie, zasielanie materiálov a úloh cez EduPage.

Plán je zameraný hlavne na druhý stupeň základnej školy, pretože práve žiaci tohto stupňa mali prerušené prezenčné vyučovanie počas dlhého obdobia, ale dotýka sa tiež žiakov prvého stupňa školy, nakoľko žiaci v 1. – 4. ročníku v roku 2021 dlhodobo nenavštevovali školu prezenčne.

Informácie o tomto pláne adaptačného obdobia vzdelávania škola zverejní na svojom webovom sídle, zároveň o ňom budú pedagogickí zamestnanci informovaní počas pedagogickej rady dňa 19. 4. 2021. O  pláne budú informovaní rodičia i žiaci školy na webovom sídle školy, v prípade potreby v priamej komunikácii napr. telefonicky s cieľom znížiť ich stres a u žiakov posilniť pocit bezpečia.

1. ***Formy vzdelávania žiakov***

**V termíne od 19. do 23. apríla 2021** sa vzdelávanie žiakov 2. stupňa základných škôl realizuje kombinovanou formou nasledovne:

* 8. a 9. ročník: prezenčná forma vzdelávania (s výnimkou škôl v okresoch so IV. stupňom varovania podľa regionálneho Covid automatu).
* 5. – 7. ročník: dištančné vzdelávanie, prezenčné vzdelávanie individuálne alebo v malých skupinách (5+1) v závislosti od reálnej potreby žiakov
* žiaci v ročníkoch 1.- 4. prezenčne

**Od 26.4.2021** sa formy vzdelávania žiakov 2. st. základných škôl určujú v závislosti od epidemiologickej situácie na regionálnej úrovni podľa COVID automatu nasledovne:

* IV. stupeň varovania: prezenčné vzdelávanie žiakov 2. st. vo všetkých ročníkoch v malých skupinách (5+1). Žiaci 1. st. prezenčne.
* III. stupeň varovania: kombinovaná forma vzdelávania:
* prezenčné vzdelávanie žiakov 5. – 7. ročníka individuálne, resp. v malých skupinách 5+1
* prezenčné vzdelávanie žiakov 8. – 9. ročníka
* prezenčné vzdelávanie žiakov 1. – 4. ročníka
* II. a nižší stupeň varovania: Prezenčná forma vzdelávania pre všetkých žiakov školy.

***III. výchovno-vzdelávací proces***

* všetci vyučujúci sa priebežne oboznamujú s aktuálne platnými materiálmi

relevantnými pre školstvo, ktoré pripravuje Ministerstvo vedy, výskumu a športu SR, Štátny pedagogický ústav, taktiež uzneseniami vlády SR, vyhláškami Úradu verejného zdravotníctva SR; všetky sú zverejnené na stránke ministerstva www.minedu.sk v časti „Aktuálne témy“ a na stránkach Štátneho pedagogického ústavu [www.ucimenadialku.sk](http://www.ucimenadialku.sk).

* rodičia budú informovaní o skutočnosti, že návrat do školy bude prebiehať s dôrazom na adaptačné obdobie, pričom ***adaptačným procesom musí prejsť každá trieda po návrate do školy, a to v dĺžke jedného týždňa***
* ***zvýšený počet hodín s triednym učiteľom*** (podľa upraveného rozvrhu hodín, resp. podľa potreby); ***obsah triednických hodín prvý mesiac zameraný na socializáciu a adaptáciu žiakov, čo je potrebné zaznamenať v elektronickej triednej knihe***
* ***aktivity zamerané na adaptáciu a socializáciu žiakov***, aktivity vedúce k posilňovaniu vzťahov, komunikácie a spolupráce a taktiež témy súvisiace s duševným zdravím budú ***zaraďované do vyučovania aj v iných vyučovacích predmetoch, nielen počas triednických hodín***
* vo vzájomnej súčinnosti učiteľov školy identifikovať kľúčové ciele a obsah vzdelávania v predmetoch z tzv. hlavných vzdelávacích oblastí. Možnosti úprav v školskom vzdelávacom programe sú zhrnuté v metodickom materiáli k úpravám obsahu vzdelávania. ***V rámci MZ a PK je v prípade potreby potrebné pripraviť redukciu učiva/ jeho presunutie do vyšších ročníkov.***
* neorientovať sa na dobiehanie učiva, ale sústrediť pozornosť na ciele, ktoré učitelia identifikujú ako kľúčové v jednotlivých predmetoch
* po návrate žiakov do školy venovať pozornosť zisťovaniu kvality osvojených vedomostí a zručností žiakov. Výsledky je potrebné využiť ako zdroj pre úpravy cieľov obsahu vzdelávania na obdobie do konca školského roka, nie ako zdroj hodnotenia žiakov
* po každom (aj kratšom) období realizácie výučby žiakov základnej školy dištančnou formou a ich nástupe na prezenčné vyučovanie sa ďalej odporúča:
* zistiť reálny priebeh dištančného vzdelávania u jednotlivých žiakov;
* poskytnúť žiakom a rodičom spätnú väzbu na vypracované zadania z dištančného vzdelávania;
* venovať pozornosť precvičeniu učiva preberaného počas dištančného vzdelávania;
* ***prvý týždeň sa realizuje bez skúšania, hodnotenie žiakov len slovne***
* ***prvé dva týždne sa nepíšu testy, písomky a pod. podporí sa tak postupný návrat do obvyklého režimu***
* ***vyučovanie bude prebiehať podľa upraveného rozvrhu*** (prílohy plánu adaptačného obdobia)
* ***zápis do triednej knihy*** – počas adaptačného obdobia sa do triednej knihy uvádzajú aj činnosti, ktoré reálne učitelia so žiakmi uskutočňujú, napr. aktivity zamerané na rozvoj komunikácie a riešenie konfliktov, na rozvoj empatie a pod.; vzor zápisov pripraví zástupkyňa školy
* ***časť aktivít sa bude realizovať v exteriéri***
* vyučujúci, žiaci i rodičia budú mať možnosť konzultácie so školskou špeciálnou pedagogičkou vo vyhradenom čase
* žiakom bude poskytnutý čas na obnovenie pracovných a študijných návykov a na postupnú záťaž; úlohy budú pridávané postupne
* ***zvýšená pozornosť a podpora bude venovaná žiakom, ktorí sa nezapájali do dištančného vzdelávania dostatočne a žiakom so ŠVVP***
* ***v rámci adaptačného procesu sa budeme zameriavať na*** ***varovné signály naznačujúce ohrozenie dieťaťa*** (napr. žiak sa nezapája do činnosti v triede, je nepozorný, má špecifické prejavy v správaní a pod.), pri ich identifikácii je potrebné spolupracovať s rodičmi a odborníkmi
* pri podpore opätovnej adaptácie žiakov na podmienky štandardného školského vyučovania riaditeľka školy odporúča tiež využiť metodický materiál **Ako podporiť návrat žiakov do škôl na www.ucimenadialku.sk**, ktorý obsahuje námety na aktivity, zamerané nielen na obnovenie študijných rutín a návykov, ale najmä na prinavrátenie emocionálneho a sociálneho bezpečia, podporu sociálnych vzťahov a duševného zdravia žiakov. Obsahuje tiež prehľad varovných signálov u žiakov, ktoré naznačujú potrebu zvýšenej pozornosti a postupy ako pristupovať ku žiakom, ktorí zažívajú traumu z dôvodu úmrtia blízkeho človeka;
* priebežné a záverečné hodnotenie sa realizuje v súlade s Usmernením k priebežnému hodnoteniu a celkovému prospechu žiakov základných škôl v školskom roku 2020/2021 počas mimoriadnej situácie a núdzového stavu vyhlásenom v súvislosti s ochorením COVID-19, ktoré vydalo MŠVVaŠ SR (<https://ucimenadialku.sk/usmernenia/hodnotenie/Usmernenie%20k%20hodnoteniu%20z%C3%A1kladn%C3%BDch%20%C5%A1k%C3%B4l.pdf>)

1. ***Protiepidemické opatrenia***

* dodržiavanie platnej vyhlášky Úradu verejného zdravotníctva Slovenskej republiky a iné legislatívne predpisy záväzné pre školy a školské zariadenia
* dodržiavanie pandemického plánu školy pre prípad pandémie
* všetky odporúčané hygienické opatrenia, ktoré majú byť dodržiavané, sú detailne uvedené pre každý typ školy na webovej stránke ministerstva školstva <https://www.minedu.sk/manual-opatreni-pre-skoly-a-skolske-zariadenia/>
* zamestnanci a žiaci nosia vo vnútorných priestoroch rúška, resp. respirátory v súlade s aktuálne platnými nariadeniami ÚVZ SR
* vetranie tried počas prestávok i vyučovania
* vstup do priestorov školy bude umožnený výlučne osobám (okrem žiakov 1.stupňa), ktoré sa preukážu negatívnym výsledkom na testovanie COVID-19, resp. majú potvrdenie o výnimke, toto platí až do dňa, kedy táto podmienka bude legislatívne upravená iným spôsobom,
* kým platí nutnosť a potreba testu zákonného zástupcu, potom sa musí dať otestovať aspoň jeden zákonný zástupca žiaka, ktorý s ním žije v spoločnej domácnosti,
* žiaci prvého stupňa základnej školy sa netestujú, aj keď presiahli vek 10 rokov,
* riaditeľka školy alebo ňou poverené osoby overujú splnenie podmienky negatívneho výsledku testu hlavne prostredníctvom príslušného čestného vyhlásenia predloženého od zamestnancov, zákonných zástupcov (ak nie sú vyňatí na základe výnimky z uznesenia vlády SR alebo z vyhlášky Úradu verejného zdravotníctva SR z testovania), ktorého prílohou je kópia negatívneho testu na COVID-19. Na základe vydanej vyhlášky Úradu verejného zdravotníctva SR je stanovené oprávnenie pre prevádzkovateľa školy pri vstupe do prevádzky overovať splnenie podmienky formou požadovania predloženia príslušného dokladu – potvrdenia o výsledku testu na COVID-19 výlučne k nahliadnutiu, nie archivácii,
* každodenný ranný filter pri vstupoch do školy,
* zvýšená frekvencia čistenia a dezinfekcie priestorov, dotykových plôch, toaliet, spoločných priestorov a pod., o čom bude náležite a preukázateľne poučený personál školy, t. j. školník a upratovačky,
* všetky hygienické zariadenia a triedy sú vybavené antibakteriálnym mydlom, papierovými utierkami, toaletným papierom, piktogramami – umývanie rúk
* pri vstupoch do budovy školy sú k dispozícii dezinfekčné prostriedky na ošetrenie rúk, piktogramy,
* triedni učitelia preukázateľne poučia všetkých žiakov o používaní dezinfekčných prostriedkov a hygienických potrebách v škole s ohľadom na zdravie, bezpečnosť a efektívne zaobchádzanie s materiálom,
* ak rodičia nesúhlasia s opatreniami štátu v oblasti protipandemických opatrení a nariadení, je potrebné ich uistiť, že škola postupuje podľa rozhodnutí a usmernení ministerstva, uznesení vlády a platných vyhlášok ÚVZ SR. Našou povinnosťou nie je obhajovať rozhodnutia nadriadených orgánov, ale dodržiavať platné opatrenia a v ich intenciách zabezpečiť výchovno-vzdelávací proces v bezpečnom prostredí pre ich deti,
* v prípade, ak zákonný zástupca žiaka neabsolvuje testovanie a z tohto dôvodu sa jeho dieťa nebude zúčastňovať prezenčného vyučovania, tak škola eviduje neprítomnosť žiaka podľa týchto podmienok:

1. ospravedlní absenciu žiakovi, ak je táto zákonným zástupcom riadne nahlásená z dôvodu netestovania zákonného zástupcu žiaka a zároveň zabezpečuje kontakt so školou ohľadne vzdelávania svojho dieťaťa, ktoré bude prebiehať formou zadávania úloh ako je obvyklé pri chorobe dieťaťa alebo formou dištančného vyučovania, ak bude mať na to škola kapacitné možnosti. Ak tak zákonný zástupca neurobí v priebehu 5 dní školského vyučovania, je to považované za zanedbávanie povinnej školskej dochádzky a riaditeľka školy bude kontaktovať ÚPSVAR SR s hlásením o jej zanedbávaní,
2. ak neprítomnosť na prezenčnom vyučovaní bude dlhšia ako 15 vyučovacích dní a rodič nezabezpečí kontakt so školou podľa bodu 1, žiak môže byť komisionálne preskúšaný z učiva daného ročníka.
3. ***Personálne zabezpečenia výchovno-vzdelávacieho procesu***

* všetci zamestnanci podľa aktuálnej situácie zabezpečujú plynulý chod školy podľa aktuálneho rozvrhu a harmonogramu zabezpečenia výchovno-vzdelávacieho procesu na daný deň
* vyučujúci prehodnotia svoj naplánovaný profesijný rozvoj vzhľadom na novú situáciu vo vzdelávaní v roku 2021
* v prípade, že sa zamestnanec nezúčastní zo subjektívnych dôvodov testovania a nevzťahuje sa na neho výnimka z testovania, má zamestnávateľ nasledujúce možnosti:

1. môže sa dohodnúť s PZ, že bude zapojený do dištančného vzdelávania žiakov, ak ho škola uskutočňuje a zamestnávateľ ho potrebuje na jeho realizáciu,

2. môže sa dohodnúť s nepedagogickým zamestnancom na práci z domu, pokiaľ to povaha jeho práce umožňuje (napr. ekonómka školy, pracovníčka úseku PAM),

3. môže sa dohodnúť so zamestnancom na čerpaní dovolenky (§ 111 ods. 1 Zákonníka práce),

4. môže sa dohodnúť so zamestnancom na čerpaní pracovného voľna bez náhrady mzdy (tzv. prekážka v práci na strane zamestnanca) podľa § 141 ods. 3 písm. c) Zákonníka práce.

1. ***Školský klub detí***

* ŠKD bude v bežnej prevádzke,
* otvorené bude jedno oddelenie pre žiakov jedného ročníka, v prípade zvýšeného záujmu alebo v prípade zhoršenej epidemiologickej situácie budú zriadené oddelenia tak, aby sa triedy nepremiešavali,
* čo najviac času trávime v exteriéri.

1. ***Stravovanie - obedy v školskej jedálni***

* triedy nastupujú na obed podľa pripraveného harmonogramu,
* dodržiavame hygienické pravidlá,
* za vydávanie jedla, príborov a za dezinfekciu stolov po každom žiakovi zodpovedá vedúca školskej jedálne.

1. ***Poadaptačné obdobie***

Od 26. 4. 2021 postupný návrat do obvyklého režimu, adaptačné prvky sa budú realizovať až do ukončenia školského roka 2020/2021. Úlohy budú pridávané postupne. Triedny učiteľ bude koordinovať ich početnosť a frekvenciu. Vo väčšej miere bude využívaná napr. skupinová práca, vzájomné učenie, vhodné digitálne nástroje (únikové hry, zábavné kvízy), učebné pomôcky z IKT a ostatné vizuálne a názorné pomôcky.

***Vyučujúci zamerajú svoju pozornosť na ten vzdelávací obsah, ktorý potrebuje žiak vysvetliť alebo precvičiť, buduje sa na tom, čo žiak dokáže, rozvíja sa to, čo ovláda, podporuje sa žiak pochvalou, povzbudením, získava sa jeho záujem, nadšenie pre prácu a vzdelávanie.*** Ak sa v triede identifikuje žiak, ktorý vo výraznej miere nedosahuje očakávané výsledky, a je tak ohrozený jeho ďalší vzdelávací pokrok, využije sa podpora školského špeciálneho pedagóga, asistentov učiteľa, venuje sa zvýšená pozornosť a podpora žiakom so špeciálnymi výchovno-vzdelávacími potrebami, tiež tým, ktorí neboli dlho v kontakte so školou alebo ktorí vykazujú varovné signály naznačujúce ohrozenie dieťaťa.

V Novákoch dňa 15. 4. 2021 Mgr. Viera Pechová